
PATVIRTINTA
Valstybės sienos apsaugos tarnybos
prie Lietuvos Respublikos vidaus  
reikalų ministerijos vado 
įsakymu Nr.


VALSTYBĖS SIENOS APSAUGOS TARNYBOS PRIE LIETUVOS RESPUBLIKOS VIDAUS REIKALŲ MINISTERIJOS INCIDENTŲ DARBE TYRIMO TVARKOS APRAŠAS

I SKYRIUS
BENDROSIOS NUOSTATOS

1. Valstybės sienos apsaugos tarnybos prie Lietuvos Respublikos vidaus reikalų ministerijos incidentų darbe tyrimo  tvarkos aprašas (toliau – Aprašas) reglamentuoja Valstybės sienos apsaugos tarnybos prie Lietuvos Respublikos vidaus reikalų ministerijos (toliau – tarnyba) karjeros valstybės tarnautojų ir darbuotojų, dirbančių pagal darbo sutartis (toliau – darbuotojai), pranešimų apie incidentus pateikimo, incidentų registravimo, tyrimo, rezultatų įforminimo, analizės ir prevencijos priemonių įgyvendinimo kontrolės tvarką.
2. Pagrindinis incidento tyrimo tikslas – nustatyti incidento aplinkybes ir priežastis, dėl kurių jis įvyko, bei numatyti prevencines priemones, kad panašūs incidentai ateityje nepasikartotų.
3. Apraše vartojamos sąvokos suprantamos taip, kaip jos apibrėžtos Lietuvos Respublikos darbo kodekse, Lietuvos Respublikos darbuotojų saugos ir sveikatos įstatyme ir kituose darbuotojų saugą ir sveikatą reglamentuojančiuose teisės aktuose.
4. Su Aprašu darbuotojai supažindinami pasirašytinai Dokumentų valdymo sistemoje (toliau – DVS). Už darbuotojų supažindinimo su Aprašu organizavimą ir kontrolę atsako tiesioginiai vadovai. 

II SKYRIUS
PRANEŠIMAS APIE INCIDENTĄ

5. Darbuotojas, patyręs incidentą darbo metu, arba incidentą matęs darbuotojas nedelsdamas, ne vėliau kaip tą pačią darbo dieną, praneša tiesioginiam vadovui arba darbuotojų saugos ir sveikatos specialistui (toliau – DSS specialistas) apie jam įvykusį ar jo pastebėtą incidentą.
6. Apie incidentą gali būti pranešama žodžiu (tiesiogiai ar telefonu), elektroniniu paštu arba pateikiant tarnybinį pranešimą DVS.
7. Jeigu po incidento paaiškėja, kad darbuotojui reikalinga pirmoji ar medicinos pagalba, darbuotojas, jei pajėgia, arba incidentą matęs asmuo nedelsdamas organizuoja pirmosios pagalbos suteikimą ir prireikus iškviečia greitąją medicinos pagalbą.

III SKYRIUS
INCIDENTŲ TYRIMAS IR REZULTATŲ ĮFORMINIMAS

8. Įvykus incidentui darbe, incidentą patyrusio darbuotojo tiesioginis vadovas nedelsdamas, ne vėliau kaip kitą darbo dieną, surašo tarnybinį pranešimą tarnybos vado įgaliotam asmeniui, kuriame nurodo incidento vietą, laiką, trumpas incidento aplinkybes. 
9. Jeigu darbo metu įvykęs incidentas buvo pradėtas tirti Aprašo nustatyta tvarka, tačiau vėliau paaiškėja, kad dėl jo darbuotojas neteko darbingumo, arba ištyrus incidentą ir surašius incidento tyrimo aktą vėliau paaiškėja, kad darbuotojas dėl to paties įvykio neteko darbingumo, toks įvykis toliau tiriamas kaip nelaimingas atsitikimas darbe, vadovaujantis Nelaimingų atsitikimų darbe tyrimo ir apskaitos nuostatais, patvirtintais Lietuvos Respublikos Vyriausybės 2004 m. rugsėjo 2 d. nutarimu Nr. 1118 „Dėl Nelaimingų atsitikimų darbe tyrimo ir apskaitos nuostatų patvirtinimo“.
10.  Incidentą per 10 darbo dienų nuo incidento dienos ištiria DSS specialistas. Tyrimo metu DSS specialistas įvertina incidento aplinkybes, apklausia incidento dalyvius ir liudytojus, analizuoja turimą informaciją bei kitus su incidentu susijusius dokumentus. Šis terminas, gavus motyvuotą DSS specialisto pranešimą, tarnybos vado įgalioto asmens sprendimu gali būti pratęstas vieną kartą, bet ne ilgiau kaip 10 darbo dienų.
11.  Incidento tyrimo rezultatai įforminami incidento tyrimo aktu (toliau – aktas). Akte nurodomos incidento aplinkybės, priežastys, prevencijos priemonės, jų įgyvendinimo terminai ir už šių priemonių įgyvendinimą atsakingi asmenys. 
12. Aktas tvirtinamas tarnybos vado įgalioto asmens.
13.  Aktas registruojamas DVS.
 
IV SKYRIUS
INCIDENTŲ ANALIZĖ IR PREVENCIJOS PRIEMONIŲ ĮGYVENDINIMO KONTROLĖ

	14. Esant poreikiui, bet ne rečiau kaip kartą per metus organizuojamas tarnybos Darbuotojų saugos ir sveikatos komiteto posėdis, kuriame aptariami visi ištirti incidentai, jų tyrimo rezultatai, nustatytos prevencijos priemonės, šių priemonių įgyvendinimo rezultatai ir jų efektyvumas.
	15. Darbuotojai turi galimybę nuolat žodžiu ar raštu teikti DSS specialistui siūlymus dėl incidentų darbe prevencijos gerinimo bei darbuotojų saugos ir sveikatos užtikrinimo.

